ભારત સંસ્કૃતિ અને રાજનીતિ ચાપલૂસપ્રધાન, ચમચાપ્રધાન છે. ગાંધીપરિવારના દરબારને 44 બેઠક સુધી પહોંચાડવામાં ચાપલૂસોની ભૂમિકા કાબિલેદાદ છે. પણ હવે મોદીજનોએ નવો લક્ષ્યાંક નિર્ધારિત કર્યો છેઃ ચાપલૂસી અને ચમચાગીરીમાં પણ કોંગ્રેસીજનોને પછાડીને નંબર 1 બનવાનું. વડાપ્રધાન મોદીએ આ ચમચાઓથી ચેતીને ચાલવા જેવું છે. ચમચાઓ, ચાપલૂસોએ વ્યક્તિ, સંસ્થા, રાજકીય પક્ષ અને દેશનું ક્યારેય હિત કર્યું નથી. તેમણે વ્યક્તિ, સંસ્થા અને દેશના ભોગે પોતાનાં જ હિતો સાધ્યાં છે. લોકશાહીની ચાલ બહુ વિચિત્ર છે. શહેનશાહ સત્તાના ગુમાનમાં મદમસ્ત હોય છે, ત્યારે પ્રજા સણસણતો તમાચો મારીને તેની આંખો ખોલે છે. જોકે મોદી ગુજરાતના મુખ્યમંત્રીની જેમ ભારતના વડાપ્રધાન તરીકે પણ નસીબદાર છે. હું ભારતના અત્યાર સુધીના શાસકોમાં મોદીને સૌથી વધુ નસીબદાર શાસક ગણું છું, કારણ કે તેમને પડકાર ફેંકી શકે એવો રાષ્ટ્રીય સ્તરનો ગણી શકાય એક પણ નેતા નથી. કદાચ એટલે જ મોદી બેફિકર છે અને ચાપલૂસો પોતાની જ આ ધૂનમાં મસ્ત છેઃ કોંગ્રેસે 60 વર્ષ શું કર્યું.....કોંગ્રેસ 60 વર્ષ શું કર્યું....